નવસારીમાં રવિવારે તોફાને ચઢેલા આખલાની અડફેટે આવી જતા શાકમાર્કેટમાં એક વૃદ્ધાનું ગંભીર ઈજા થતા મોત નીપજ્યું હતું. શહેરમાં આ ઘટનામાં ઘેરા પ્રત્યાઘાત પડતા પાલિકામાં સોમવારે એક તાકિદની બેઠક મળી રખડતા ઢોરોને પકડવાની તુરંત કાર્યવાહી કરવાનો નિર્ણય લેવાયો હતો. આ નિર્ણય અંતર્ગત સોમવારે બપોરથી તંત્રએ તીઘરા રોડ વિસ્તાર સહિત કેટલાક વિસ્તારમાં રખડતા ઢોર પકડવાની કામગીરી શરૂ કરી હતી. બપોરથી સાંજ સુધીમાં 11 ઢોર પકડવામાં આવ્યા હતા. શહેરના મુખ્ય વિસ્તારમાં રાત્રિના સમયે ઢોર પકડવાનું આયોજન કરાઈ રહ્યાની જાણકારી મળી હતી.